b'\n_START_ARTICLE_\nJakob Wassermann\n_START_SECTION_\nHenkil\xc3\xb6historia\n_START_PARAGRAPH_\nWassermann syntyi juutalaisperheeseen F\xc3\xbcrthin teollisuuskaupungissa l\xc3\xa4hell\xc3\xa4 N\xc3\xbcrnbergi\xc3\xa4. H\xc3\xa4nen is\xc3\xa4ns\xc3\xa4 oli kauppias, \xc3\xa4iti Henriette Traub kuoli Wassermannin ollessa vasta yhdeks\xc3\xa4nvuotias. K\xc3\xa4yty\xc3\xa4\xc3\xa4n oppikoulun Wasserman l\xc3\xa4hti 16-vuotiaana toimistoapulaiseksi Wieniin, karkasi sielt\xc3\xa4 M\xc3\xbcncheniin ja palasi takaisin, kunnes meni suorittamaan asepalvelustaan. Yritetty\xc3\xa4\xc3\xa4n turhaan jo aiemmin saada kirjoittamansa romaanin ja n\xc3\xa4ytelm\xc3\xa4n k\xc3\xa4sikirjoitukset julkaistuksi, h\xc3\xa4n yritti el\xc3\xa4tt\xc3\xa4\xc3\xa4 itsens\xc3\xa4 tilap\xc3\xa4isi\xc3\xa4 t\xc3\xb6it\xc3\xa4 tehden eri puolilla Saksaa, kunnes p\xc3\xa4\xc3\xa4si kirjailija Ernst von Wolzogenin sihteeriksi. H\xc3\xa4nen ensimm\xc3\xa4isen romaaninsa Melusine ilmestyi 1896. Wieniin Wassermann muutti asumaan 1898 ja sielt\xc3\xa4 edelleen Altausseehen It\xc3\xa4vallan Steiermarkiin vuonna 1901. Wassermannin ensimm\xc3\xa4inen puoliso 1901-1915 oli Julie Speyer ja toinen puoliso vuodesta 1919 Marta Karlweis, itsekin kirjailija, joka kirjoitti miehest\xc3\xa4\xc3\xa4n muistelmateoksen Jakob Wassermann. Bild, Kampf und Werk t\xc3\xa4m\xc3\xa4n kuoleman j\xc3\xa4lkeen vuonna 1935.'